2021. gada 16. janvārī

**Gints Bērziņš sasniedz karjeras rekordu**

Sestdien, 16. janvārī Eberspacher Pasaules kausa septītais posms iesākās ar vīru sacensībās, kur starp 32 vīriem arī trīs latvieši – Artūrs Dārznieks, Riks Kristens Rozītis un Gints Bērziņš.

Pirmajā braucienā Gints Bērziņš uzlabo savu Nāciju kausa rezultātu par 0.164 sekundēm un uz neilgu laiku uzstāda jaunu trases rekordu – 43.000, ierindojoties septītajā pozīcijā. Rikam Kristenam Rozītim ar finiša laiku 43.148 sekundes – 12. vieta, bet Artūrs Dārznieks pirmo braucienu veica 43.215 sekundēs un ierindojās 19. vietā.

Pirmā brauciena līderis – Fēliks Lohs *(Felix Loch),* kas uzstādīja jaunu trases rekordu – 42.673 sekundes. Otrais – austrietis Jonas Mellers *(Jonas Mueller),* bet trešais – Loha komandas biedrs Maks Langenhans *(Max Langenhan).*

Gintam Bērziņam labi aizvadīts arī otrais brauciens un divu braucienu kopsummā izcīnīta septītā vieta [+0.641], kas līdz šim jaunajam Bērziņam ir karjeras rekords, startējot pieaugušo konkurencē. Artūram Dārzniekam otrajā braucienā 14. ātrākais rezultāts, kas divu braucienu summā ļāva pakāpties par četrām pozīcijām un ierindoties 15. vietā [+0.921], tūlīt aiz tautieša, 16. vietā – Riks Kristens Rozītis [+0.953].

Šīs dienas sacensību uzvarētājs – titulētais Fēliks Lohs *(Felix Loch),* kas divu braucienu summā uzrādīja absolūti labāko rezultātu *– 1:25.380* minūtes*.* Otrajā pozīcijā – austrietis Jonas Mellers *(Jonas Mueller)* [+0.247], bet trešais, divu braucienu summā pakāpjoties trīs vietas augšup – Mellera komandas biedrs Dāvids Gleišers *(David Gleirscher)* [+0.443].

Plkst. 13.30 Eberspacher Pasaules kausa septītā posma pirmā sacensību diena turpināsies ar divvietīgo ekipāžu sacensībām, kur par godalgām cīnīsies arī Latvijas dueti: Andris Šics/Juris Šics, Oskars Gudramovičs/Pēteris Klaniņš un Mārtiņš Bots/Roberts Plūme.

Latvijas Nacionālās kamaniņu sporta izlases startiem seko līdzi tiešraidē Helio un Shortcut kanālā Best4Sport TV.

Sestdiena, 16. janvāris

13.30 1. brauciens – Divviteīgās ekipāžas

14.50 2. brauciens – Divvietīgās eipāžas

Svētdiena, 17. janvāris

11.05 1. brauciens – Sievietes

12.30 2. brauciens – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456